**ผลการปฏิบัติงานของกระทรวงพลังงาน ปี 2562**

กระทรวงพลังงานได้เดินหน้าขับเคลื่อนแผนงาน/โครงการด้านพลังงานที่สนองต่อนโยบายรัฐบาลในการเพิ่มศักยภาพทางเศรษฐกิจของประเทศ โดยมีผลการดำเนินการสำคัญในแต่ละด้าน ดังนี้

**1. มั่นคง (Security)**

**1.1 ด้านปิโตรเลียม**

**1) การบริหารจัดการแหล่งปิโตรเลียมที่สัมปทานจะสิ้นอายุ**

กระทรวงพลังงานได้ดำเนินการเปิดให้มีการประมูลสิทธิการสำรวจและผลิตปิโตรเลียมแปลงสำรวจในทะเลอ่าวไทย แปลง G1/61 (แหล่งเอราวัณ) และแปลง G2/61 (แหล่งบงกช) เพื่อคัดเลือกผู้ดำเนินการสำรวจและผลิตปิโตรเลียมใหม่ให้แล้วเสร็จเป็นการล่วงหน้า ก่อนที่สัญญาสัมปทานสำหรับการสำรวจและผลิตฯ ของทั้ง 2 แปลงจะสิ้นอายุลงในปี 2565-2566 ซึ่งผู้ชนะแปลง G1/61 ได้แก่ บริษัท ปตท.สผ.เอนเนอร์ยี่ ดีเวลลอปเมนท์ จำกัด ร่วมกับ บริษัท เอ็มพี จี2 (ประเทศไทย) จำกัด และแปลง G2/61 ได้แก่ บริษัท ปตท.สผ.เอนเนอร์ยี่ ดีเวลลอปเมนท์ จำกัด โดยได้ลงนามในสัญญาเรียบร้อยแล้วเมื่อวันที่ 25 กุมภาพันธ์ 2562

ผลการดำเนินการดังกล่าวจึงสามารถเป็นหลักประกันได้ว่าประเทศไทยและประชาชนจะมีก๊าซธรรมชาติจากแหล่งปิโตรเลียมในประเทศใช้อย่างต่อเนื่องในราคาที่ไม่แพง รวมทั้งจะสามารถสร้างเสถียรภาพด้านพลังงานเพื่อเป็นฐานในการพัฒนาระบบเศรษฐกิจและอุตสาหกรรมของประเทศให้แข็งแกร่งต่อไป

**2) การพัฒนาโครงสร้างพื้นฐานเพื่อรองรับการนำเข้าก๊าซธรรมชาติเหลว (Liquefied Natural Gas: LNG)**

 เพื่อรองรับความต้องการใช้ก๊าซธรรมชาติที่มีอัตราการเติบโตอย่างต่อเนื่องและมีปริมาณสูงกว่าที่ผลิตได้ในประเทศ กระทรวงพลังงานได้สนับสนุนการนำเข้าก๊าซธรรมชาติในรูปแบบ LNG และเพิ่มกำลังในการเก็บรักษาและแปรสภาพ LNG โดยก่อสร้างท่าเทียบเรือและสถานีรับ-จ่าย LNG เพิ่มขึ้น ซึ่งได้อนุมัติให้ บริษัท ปตท. จำกัด (มหาชน) ดำเนินการก่อสร้างท่าเทียบเรือ LNG แห่งใหม่ขนาด 7.5 ล้านตันต่อปี โดยมีความก้าวหน้าของโครงการร้อยละ 35.05 รวมทั้งได้ส่งเสริมให้มีผู้เล่นรายใหม่เพื่อเพิ่มการแข่งขันในกิจการก๊าซธรรมชาติ โดยเห็นชอบให้การไฟฟ้าฝ่ายผลิตแห่งประเทศไทย (กฟผ.) ดำเนินโครงการ Floating Storage and Regasification Unit (FSRU) ในพื้นที่อ่าวไทยตอนบนขนาด 5 ล้านตันต่อปี ซึ่ง กฟผ. ได้ดำเนินการศึกษาความเป็นไปได้และจัดทำรายงานผลกระทบสิ่งแวดล้อมแล้ว รอการอนุมัติก่อสร้างต่อไป

 นอกจากนี้ ได้ออกกฎกติกาให้ผู้ประกอบกิจการก๊าซธรรมชาติรายอื่นสามารถเข้ามาใช้บริการท่อก๊าซธรรมชาติและท่าเรือ LNG ของบริษัท ปตท. จำกัด (มหาชน) เพื่อให้เกิดการแข่งขันขึ้น ซึ่งได้อนุมัติให้ กฟผ. เป็นผู้จัดหา LNG รายใหม่ของประเทศ โดยเริ่มต้นให้นำเข้า LNG แบบรายครั้ง (Spot) ไม่เกิน 200,000 ตัน เริ่มนำเข้าครั้งแรก จำนวน 65,000 ตัน เมื่อวันที่ 28-31 ธันวาคม 2562 ซึ่งได้นำไปใช้เป็นเชื้อเพลิงผลิตไฟฟ้าที่โรงไฟฟ้าวังน้อย ชุดที่ 4 ทั้งนี้จากการคำนวณจะช่วยให้ค่าไฟฟ้ามีราคาถูกลง

**3) การพัฒนาโครงข่ายระบบท่อส่งก๊าซธรรมชาติ**

เพื่อส่งเสริมการใช้ก๊าซธรรมชาติและสนับสนุนการลงทุนโครงการระบบท่อส่งก๊าซธรรมชาติ เพื่อเพิ่มขีดความสามารถในการจัดหาก๊าซธรรมชาติสำหรับภาคการผลิตไฟฟ้าให้เพียงพอตามความต้องการที่เพิ่มขึ้น อีกทั้งช่วยลดต้นทุนการผลิตไฟฟ้าจากการลดการใช้น้ำมันเชื้อเพลิง ซึ่งในปี 2562 ได้ดำเนินการก่อสร้างระบบท่อส่งก๊าซธรรมชาตินครราชสีมา ระยะที่ 2 และสถานีเพิ่มความดันก๊าซธรรมชาติบนระบบท่อส่งก๊าซฯ วังน้อย-แก่งคอย แล้วเสร็จ และมีโครงการที่อยู่ระหว่างการก่อสร้าง ได้แก่ โครงการระบบท่อส่งก๊าซธรรมชาติบนบกเส้นที่ 5 จากระยองไปไทรน้อย-

โรงไฟฟ้าพระนครเหนือและพระนครใต้ ความก้าวหน้าของโครงการร้อยละ 80.24 และโครงการระบบท่อส่งก๊าซธรรมชาติบนบกจากสถานีควบคุมความดันก๊าซธรรมชาติ ราชบุรี-วังน้อยที่ 6 ไปจังหวัดราชบุรี ความก้าวหน้าของโครงการร้อยละ 91.97

**1.2 ด้านน้ำมัน**

 **1) โครงการขยายระบบการขนส่งน้ำมันทางท่อไปยังภาคเหนือและภาคตะวันออกเฉียงเหนือ**

 เพื่อความมั่นคงทางด้านพลังงานในการสำรองน้ำมันทางยุทธศาสตร์ไว้ในคลัง ศูนย์จ่ายน้ำมันตามแนวท่อ ลดความสิ้นเปลืองเชื้อเพลิงในการขนส่ง ลดปัญหาด้านอุบัติเหตุ ตลอดจนปัญหาด้านสิ่งแวดล้อม และรัฐบาลสามารถกำหนดนโยบายด้านการขนส่งน้ำมันและโครงสร้างราคาค่าขนส่งน้ำมันได้อย่างมีประสิทธิภาพ กระทรวงพลังงานจึงดำเนินการศึกษาแนวทางการส่งเสริมให้มีการต่อขยายระบบขนส่งน้ำมันทางท่อ เริ่มต้นจากคลังน้ำมันจังหวัดสระบุรี ไปยังภาคเหนือ (จังหวัดลำปาง) และภาคตะวันออกเฉียงเหนือ (จังหวัดขอนแก่น) ซึ่งภายหลังจากได้ผลการศึกษา จึงเปิดให้เอกชนเป็นผู้ดำเนินการพัฒนาโครงการเพื่อให้เกิดการแข่งขันอย่างเสรี โดยเส้นทางภาคเหนือ งานก่อสร้างคลังน้ำมันพิจิตรและระบบการขนส่งน้ำมันทางท่อ ระยะที่ 1 (อยุธยา-พิจิตร) เสร็จเรียบร้อยแล้ว งานก่อสร้างคลังลำปางก้าวหน้าร้อยละ 85 และระบบการขนส่งน้ำมันทางท่อ ระยะที่ 2 (กำแพงเพชร-ลำปาง) งานก่อสร้างก้าวหน้าร้อยละ 64 สำหรับเส้นทางภาคตะวันออกเฉียงเหนือ ได้ยื่นขอออกใบอนุญาตประกอบกิจการคลังน้ำมันแล้ว (ระยะที่ 1 : ขั้นตอนออกคำสั่งรับคำขอรับใบอนุญาต) อยู่ระหว่างการพิจารณา

**2) โครงการศึกษาการสำรองน้ำมันเชื้อเพลิงทางยุทธศาสตร์ของประเทศไทย**

กระทรวงพลังงานได้กำหนดหลักเกณฑ์และแนวทางบริหารจัดการให้เกิดการสำรองน้ำมันเชื้อเพลิงทางยุทธศาสตร์ที่เหมาะสมอย่างเป็นรูปธรรมสำหรับประเทศไทย เพื่อความมั่นคงทางด้านพลังงานตามที่กฎหมายกำหนดให้มีการสำรองน้ำมันเชื้อเพลิงไว้ในปริมาณพอควร รองรับปัญหาการขาดแคลนน้ำมันเชื้อเพลิงที่อาจเกิดขึ้นในอนาคต และสร้างความมั่นใจให้ประชาชนว่าจะมีน้ำมันเชื้อเพลิงใช้อย่างเพียงพอ โดยได้จัดให้มีการรับฟังความคิดเห็นเกี่ยวกับแนวทางการสำรองน้ำมันทางยุทธศาสตร์ก่อนที่จะดำเนินโครงการศึกษาการสำรองน้ำมันเชื้อเพลิงทางยุทธศาสตร์ของประเทศไทย ซึ่งในปี 2562 ได้ดำเนินการศึกษาการสำรองน้ำมันฯ เสร็จเรียบร้อยแล้ว และได้นำเสนอผลการศึกษาต่อผู้บริหารได้รับทราบเพื่อเป็นข้อมูลในการพิจารณาหรือบริหารจัดการด้านการสำรองน้ำมันฯ ของประเทศต่อไป ทั้งนี้ผลการศึกษาฯ พบว่าจำนวนวันสำรองน้ำมันเชื้อเพลิงที่เหมาะของประเทศไทยอยู่ที่ 53 วัน

**1.3 ด้านไฟฟ้า**

 **1) แผนพัฒนากำลังผลิตไฟฟ้า (Power Development Plan: PDP) ฉบับใหม่ หรือ PDP2018**

 กระทรวงพลังงานได้ทบทวนและจัดทำแผนพัฒนากำลังผลิตไฟฟ้าฉบับใหม่ พ.ศ. 2561 – 2580 (PDP 2018) เพื่อวางแผนพัฒนากำลังผลิตไฟฟ้าของประเทศให้สอดคล้องกับความต้องการใช้ไฟฟ้าที่เปลี่ยนแปลงไปอันเป็นผลมาจากการเจริญเติบโตทางเศรษฐกิจ และการเปลี่ยนแปลงของเทคโนโลยีด้านการผลิตไฟฟ้าที่คาดว่าจะเกิดขึ้นในอนาคต รวมทั้งสะท้อนกับแนวนโยบายของรัฐบาลและแผนยุทธศาสตร์ชาติ 20 ปี โดยมีการพิจารณาการพัฒนากำลังผลิตไฟฟ้าให้เหมาะสมกับความต้องการใช้ไฟฟ้าและศักยภาพการผลิตในแต่ละภูมิภาค นอกจากนี้ ยังได้คำนึงถึงความเชื่อมโยงระหว่างการลงทุนในการผลิตไฟฟ้า ความมั่นคงของระบบส่งไฟฟ้าเพื่อให้การบริหารจัดการของระบบไฟฟ้าเกิดความคุ้มค่าสูงสุด และการส่งเสริมกิจการไฟฟ้าเพื่อเพิ่มการแข่งขันภายใต้การกำกับดูแลให้มีประสิทธิภาพสูงสุดและคงไว้ซึ่งความมั่นคงทางพลังงาน โดยคณะรัฐมนตรีมีมติเห็นชอบแผน PDP2018 เมื่อวันที่ 30 เมษายน 2562

 **2) การพัฒนาระบบผลิตไฟฟ้า**

 เพื่อเสริมสร้างความมั่นคงของระบบผลิตไฟฟ้าของประเทศและสนองความต้องการใช้ไฟฟ้าที่เพิ่มขึ้น กระทรวงพลังงานได้ผลักดันการพัฒนากำลังการผลิตไฟฟ้า โดยตั้งเป้าหมายมีกำลังผลิตไฟฟ้าถึงสิ้นปี 2580 จำนวน 77,211 เมกะวัตต์ ตามแผนพัฒนากำลังผลิตไฟฟ้าของประเทศฉบับใหม่ พ.ศ. 2561-2580 (PDP2018) และได้กำกับ เร่งรัดติดตามการพัฒนาโรงไฟฟ้าทั้งในส่วนที่การไฟฟ้าฝ่ายผลิตแห่งประเทศไทยและเอกชนดำเนินการเพื่อให้เป็นไปตามแผน PDP2018 ซึ่งมีโครงการสำคัญที่ดำเนินการแล้วเสร็จและอยู่ระหว่างก่อสร้าง จำนวน 3 โครงการ ดังนี้

 (1) โครงการโรงไฟฟ้าแม่เมาะทดแทนเครื่องที่ 4-7 ขนาดกำลังผลิต 600 เมกะวัตต์ ก่อสร้างแล้วเสร็จและ จ่ายไฟฟ้าเข้าระบบเชิงพาณิชย์เมื่อเดือนสิงหาคม 2562

 (2) โครงการโรงไฟฟ้าลำตะคองชลภาวัฒนา เครื่องที่ 3-4 ขนาดกำลังผลิตรวม 500 เมกะวัตต์ ก่อสร้างแล้วเสร็จ และเริ่มจ่ายไฟฟ้าเข้าระบบเชิงพาณิชย์เมื่อเดือนธันวาคม 2562

 (3) โครงการโรงไฟฟ้าทดแทนโรงไฟฟ้าพระนครใต้ ระยะที่ 1 ขนาดกำลังผลิต 1,220 เมกะวัตต์ ก่อสร้างก้าวหน้าร้อยละ 99.78 คาดว่าเริ่มจ่ายไฟฟ้าเข้าระบบเชิงพาณิชย์เดือนกุมภาพันธ์ 2563

 **3) การพัฒนาระบบส่งไฟฟ้า**

 เพื่อรองรับความมั่นคงของระบบผลิตไฟฟ้าที่มีปริมาณเพิ่มขึ้น จึงมีแผนพัฒนาระบบส่งไฟฟ้าควบคู่กับ การพัฒนาโรงไฟฟ้าในแต่ละพื้นที่ให้เพียงพอตามแผน PDP2018 และพร้อมจ่ายไฟฟ้าไปสู่ประชาชนได้อย่างมั่นคงและ มีประสิทธิภาพ ซึ่งในปี 2562 มีระบบส่งไฟฟ้าที่อยู่ระหว่างดำเนินการ จำนวน 10 โครงการ ดังนี้

(1) โครงการขยายระบบส่งไฟฟ้าในเขตกรุงเทพมหานคร และปริมณฑล ระยะที่ 3 ความก้าวหน้าร้อยละ 52.86

(2) โครงการขยายระบบส่งไฟฟ้า (ในเขตภูมิภาค) ระยะที่ 12 ความก้าวหน้าร้อยละ 38.39

(3) โครงการปรับปรุงระบบส่งไฟฟ้าบริเวณภาคตะวันออก ความก้าวหน้าร้อยละ 37.90

(4) โครงการปรับปรุงระบบส่งไฟฟ้าบริเวณภาคตะวันตกและภาคใต้ ความก้าวหน้าร้อยละ 33.58

(5) โครงการปรับปรุงระบบส่งไฟฟ้าบริเวณภาคตะวันออกเฉียงเหนือ ภาคเหนือตอนล่าง ภาคกลาง และกรุงเทพมหานคร ความก้าวหน้าร้อยละ 21.83

(6) โครงการปรับปรุงระบบส่งไฟฟ้าบริเวณภาคเหนือตอนบน ความก้าวหน้าร้อยละ 3.59

(7) โครงการปรับปรุงและขยายระบบส่งไฟฟ้าที่เสื่อมสภาพตามอายุการใช้งาน ระยะที่ 1 ความก้าวหน้าร้อยละ 85.29 และระยะที่ 2 ความก้าวหน้าร้อยละ 51.36

(8) โครงการพัฒนาระบบส่งไฟฟ้าบริเวณจังหวัดอุบลราชธานี ยโสธร และอำนาจเจริญ (รับซื้อไฟฟ้าจากโครงการใน สปป.ลาว) ก่อสร้างแล้วเสร็จเมื่อเดือนสิงหาคม 2562

(9) โครงการพัฒนาระบบส่งไฟฟ้าบริเวณจังหวัดเลย หนองบัวลำภู และขอนแก่น (รับซื้อไฟฟ้าจากโครงการใน สปป.ลาว) ความก้าวหน้าร้อยละ 96.11

(10) โครงการขยายระบบส่งไฟฟ้าหลักเพื่อรองรับผู้ผลิตไฟฟ้าเอกชนรายเล็กระบบผลิตพลังงานรวม (Cogeneration) ตามระเบียบการรับซื้อไฟฟ้าปี พ.ศ. 2553 ความก้าวหน้าร้อยละ 91.96

 **4) การรับซื้อไฟฟ้าจากสาธารณรัฐประชาธิปไตยประชาชนลาว (สปป.ลาว)**

การรับซื้อไฟฟ้าจากประเทศเพื่อนบ้านเป็นอีกหนึ่งนโยบายในการจัดหาพลังงานไฟฟ้าตามแผนพัฒนากำลังผลิตไฟฟ้าของประเทศที่สามารถช่วยลดภาระในการลงทุนก่อสร้างโรงไฟฟ้าและลดภาระในการจัดหาเชื้อเพลิง ในการผลิตไฟฟ้าของประเทศ ซึ่งภายใต้กรอบบันทึกความเข้าใจการรับซื้อไฟฟ้าระหว่างประเทศไทยกับ สปป.ลาว

มีกรอบการรับซื้อไฟฟ้า จำนวน 9,000 เมกะวัตต์ โดยดำเนินการแล้ว จำนวน 10 โครงการ รวมกำลังผลิต 5,936 เมกะวัตต์ ดังนี้

(1) โครงการที่จ่ายไฟฟ้าเข้าระบบเชิงพาณิชย์แล้ว 8 โครงการ มีกำลังผลิตไฟฟ้ารวม 5,067 เมกะวัตต์

(2) โครงการที่ลงนามสัญญารับซื้อไฟฟ้า (Signed PPA) แล้ว และอยู่ระหว่างการก่อสร้าง 2 โครงการ กำลังผลิตไฟฟ้ารวม 868 เมกะวัตต์ (โครงการเซเปียน-เซน้ำน้อย และน้ำเทิน 1)

**5) การประเมินสิ่งแวดล้อมระดับยุทธศาสตร์ (SEA) สำหรับพื้นที่จัดตั้งโรงไฟฟ้าถ่านหินในภาคใต้**

กระทรวงพลังงานได้มีการแต่งตั้งคณะกรรมการกำกับการศึกษาการประเมินสิ่งแวดล้อมระดับยุทธศาสตร์สำหรับพื้นที่จัดตั้งโรงไฟฟ้าถ่านหินในภาคใต้ เพื่อลดความขัดแย้งในพื้นที่จัดตั้งโรงไฟฟ้าถ่านหินจังหวัดกระบี่ และอำเภอเทพา จังหวัดสงขลา ซึ่งมีข้อโต้แย้งถึงความเหมาะสมของที่ตั้งทั้งสองพื้นที่และผลกระทบต่อคุณภาพชีวิตและสิ่งแวดล้อม และเพื่อศึกษาและประเมินทางเลือกในการพัฒนาโรงไฟฟ้าในภาคใต้ รวมทั้งมาตรการบรรเทาผลกระทบในแต่ละทางเลือก ซึ่งทำการศึกษาโดยนักวิชาการผู้ชำนาญการที่เป็นกลาง และด้วยวิธีการที่เป็นไปตามมาตรฐานสากลเพื่อนำเสนอทางเลือกและผลประเมินทางเลือกในการพัฒนาโรงไฟฟ้าในภาคใต้ต่อรัฐบาลเพื่อกำหนดนโยบายการจัดตั้งโรงไฟฟ้าในภาคใต้ต่อไป โดยอยู่ระหว่างดำเนินการศึกษา คาดว่าจะแล้วเสร็จปี 2563

**2. มั่งคั่ง (Economy)**

**2.1 ด้านการกำกับดูแลราคาพลังงาน**

 **1) การรักษาเสถียรภาพราคาน้ำมันเชื้อเพลิง**

 กระทรวงพลังงานได้มีมาตรการรักษาเสถียรภาพของราคาน้ำมันดีเซลเพื่อไม่ให้เกิดผลกระทบต่อค่าครองชีพของประชาชน โดยรักษาระดับราคาขายปลีกน้ำมันดีเซลไม่ให้เกิน 30 บาทต่อลิตร ในกรณีที่ราคาน้ำมันดิบตลาดโลกอาจจะเพิ่มขึ้นถึงระดับราคาที่ประชาชนได้รับผลกระทบสูง โดยใช้กลไกกองทุนน้ำมันเชื้อเพลิงชดเชยราคาส่วนเกิน

 นอกจากนี้ยังรักษาเสถียรภาพของราคาปาล์มน้ำมันจากการสนับสนุนการจำหน่ายน้ำมันดีเซลหมุนเร็วบี 20 และบี 10 ซึ่งเป็นน้ำมันที่มีส่วนผสมของปาล์มน้ำมัน โดยรักษาระดับราคาขายปลีกน้ำมันดีเซลหมุนเร็ว บี20 ให้ต่ำกว่าน้ำมันดีเซลปกติ จำนวน 5 บาทต่อลิตร ตั้งแต่เดือนธันวาคม 2561 จนถึงเดือนกันยายน 2562 รวมทั้งมีการลดส่วนต่างราคาขายปลีกน้ำมันดีเซล บี20 ให้ราคาต่ำกว่าน้ำมันดีเซล (บี7) 3 บาทต่อลิตร และขยายส่วนต่างราคาขายปลีกน้ำมันดีเซล บี10 ให้ต่ำกว่าน้ำมันดีเซล (บี7) 2 บาทต่อลิตร ตั้งแต่วันที่ 1 ตุลาคม 2562 ซึ่งเป็นมาตรการที่ช่วยยกระดับราคาปาล์มน้ำมัน ช่วยแก้ไขปัญหาน้ำมันปาล์มดิบล้นตลาดและราคาตกต่ำ

**2) การบริหารจัดการก๊าซปิโตรเลียมเหลว (LPG) ภาคครัวเรือน**

 ในปี 2562 กระทรวงพลังงานยังคงรักษาเสถียรภาพของราคาก๊าซ LPG ภาคครัวเรือนอย่างต่อเนื่องให้อยู่ในระดับราคาไม่เกิน 363 บาทต่อถังขนาด 15 กิโลกรัม (จากเดิม 395 บาท) เพื่อลดภาระค่าครองชีพของประชาชน รวมถึงช่วยเหลือกลุ่มร้านค้าหาบเร่ แผงลอยรายย่อย โดยขยายระยะเวลาการให้ส่วนลด 2.50 บาทต่อกิโลกรัม จนถึงเดือนกันยายน 2562 ส่งผลให้ราคา LPG อยู่ที่ 325 บาทต่อถังขนาด 15 กิโลกรัม และตั้งแต่วันที่ 1 ตุลาคม 2562 ได้เปลี่ยนวิธีการช่วยเหลือกลุ่มร้านค้า หาบเร่ แผงลอยที่มีบัตรสวัสดิการแห่งรัฐ โดยให้ส่วนลดค่าซื้อก๊าซหุงต้ม LPG ผ่านบัตรสวัสดิการแห่งรัฐ เป็นเงิน 100 บาทต่อคนต่อเดือน เป็นระยะเวลา 3 เดือน ตั้งแต่วันที่ 1 ตุลาคม 2562 จนถึงวันที่ 31 ธันวาคม 2562 ทั้งนี้สำหรับกลุ่มผู้มีรายได้น้อยหรือผู้ใช้บัตรสวัสดิการแห่งรัฐ จะได้รับการช่วยเหลือค่าก๊าซหุงต้ม LPG เป็นเงิน 45 บาทต่อ 3 เดือน

**3) การบริหารจัดการค่าไฟฟ้าผันแปรอัตโนมัติ (Ft)**

 คณะกรรมการกำกับกิจการพลังงานได้บริหารจัดการค่า Ft ในช่วงที่สถานการณ์พลังงานมีความผันผวนหรือมีปัจจัยทำให้ค่า Ft สูงขึ้น และส่งผลกระทบต่อค่าไฟฟ้าที่เพิ่มสูงขึ้น ดังนั้น เพื่อลดภาระค่าครองชีพด้านไฟฟ้าแก่ประชาชน ในปี 2562 จึงกำหนดให้ค่า Ft อยู่ที่ -11.60 สตางค์ต่อหน่วยติดต่อกัน 3 งวด ตั้งแต่งวดเดือนมกราคม-เมษายน 2562 งวดเดือนพฤษภาคม–สิงหาคม 2562 และงวดเดือนกันยายน-ธันวาคม 2562 ส่งผลให้ค่าไฟฟ้าเฉลี่ยอยู่ที่ 3.6396 บาทต่อหน่วย ทั้งนี้หากไม่ตรึงค่า Ft งวดดังกล่าว จะทำให้ค่าไฟฟ้าเฉลี่ยผู้ใช้ไฟฟ้าเพิ่มขึ้นอยู่ที่ 3.7136 บาทต่อหน่วย (ไม่รวมภาษีมูลค่าเพิ่ม)

**4) การจัดทำร่างพระราชบัญญัติกองทุนน้ำมันเชื้อเพลิง**

 เพื่อปรับปรุงโครงสร้างในการบริหารกองทุนน้ำมันเชื้อเพลิงให้มีกฎหมายรองรับ และมีสถานะเป็นองค์กรของรัฐที่มีการกำหนดโครงสร้าง หลักเกณฑ์ต่างๆ เอาไว้อย่างชัดเจน ทำให้สามารถบริหารจัดการเงินกองทุนฯ ให้เป็นไปตามวัตถุประสงค์ได้อย่างมีประสิทธิภาพเพิ่มมากขึ้น และเป็นประโยชน์ต่อความมั่นคงด้านพลังงานและเศรษฐกิจของประเทศ กระทรวงพลังงานจึงได้ยกร่างพระราชบัญญัติกองทุนน้ำมันเชื้อเพลิงขึ้น โดยมีวัตถุประสงค์เพื่อรักษาเสถียรภาพระดับราคาน้ำมันเชื้อเพลิงในประเทศให้อยู่ในระดับที่เหมาะสมในกรณีที่เกิดวิกฤติการณ์ด้านน้ำมันเชื้อเพลิง โดยพระราชบัญญัติกองทุนน้ำมันเชื้อเพลิง พ.ศ. ๒๕๖๒ ประกาศในราชกิจจานุเบกษาเมื่อวันที่ 27 พฤษภาคม 2562 มีผลบังคับใช้เมื่อวันที่ 24 กันยายน 2562 พร้อมกับการจัดตั้งสำนักงานกองทุนน้ำมันเชื้อเพลิง

**3. ยั่งยืน (Ecology)**

**3.1 ด้านพลังงานทดแทนและสิ่งแวดล้อม**

**1) การส่งเสริมการนำน้ำมันปาล์มดิบมาใช้ในภาคพลังงาน**

 **(1) การส่งเสริมการใช้น้ำมันดีเซลหมุนเร็ว บี20 และ บี10**

 กระทรวงพลังงานได้ส่งเสริมการใช้พลังงานทดแทนเป็นเชื้อเพลิงชีวภาพ โดยนำไบโอดีเซลที่ผลิตจาก น้ำมันปาล์มดิบไปเป็นส่วนผสมในน้ำมันดีเซลหมุนเร็ว บี20 (สัดส่วนไบโอดีเซลร้อยละ 20) และสนับสนุนการใช้น้ำมัน บี 20 ในรถบรรทุกและรถโดยสารสาธารณะ ซึ่งนอกจากจะส่งเสริมพลังงานทดแทนแล้วยังมีเป้าหมายเพื่อช่วยเหลือเกษตรกรที่ประสบปัญหาปาล์มดิบล้นตลาดและราคาตกต่ำ โดยรับซื้อน้ำมันปาล์มดิบไปเป็นส่วนผสมในการผลิตน้ำมันดีเซลหมุนเร็ว บี20 ในปริมาณที่เพิ่มมากขึ้น และให้มีการจำหน่ายน้ำมันดีเซลหมุนเร็ว B20 ในราคาถูกกว่าน้ำมันดีเซลปกติ 5 บาทต่อลิตร (ตั้งแต่วันที่ 1 ธันวาคม 2561–วันที่ 30 กันยายน 2562) รวมทั้งได้เพิ่มช่องทางการจำหน่าย บี20 ในสถานีบริการน้ำมันนอกเหนือจากขายที่จุด Feeder รถบรรทุกขนส่ง โดยได้ออกประกาศกรมธุรกิจพลังงาน เรื่อง กำหนดลักษณะและคุณภาพของน้ำมันดีเซล พ.ศ. 2562 มีผลตั้งแต่วันที่ 31 มกราคม 2562

เพื่อส่งเสริมการนำปาล์มดิบมาใช้เป็นส่วนผสมในน้ำมันดีเซลเพิ่มมากขึ้น กระทรวงพลังงานยังได้ส่งเสริมการใช้น้ำมันดีเซลหมุนเร็ว บี10 (สัดส่วนไบโอดีเซลร้อยละ 10) โดยกำหนดให้น้ำมันดีเซลหมุนเร็ว บี๑๐ เป็นน้ำมันดีเซลฐานของประเทศเพื่อเพิ่มสัดส่วนไบโอดีเซลในน้ำมันดีเซลฐานให้มากขึ้น และเพื่อจูงใจให้มีการใช้น้ำมันดีเซล บี10 เพิ่มขึ้นจึงกำหนดให้ราคาน้ำมันดีเซล บี10 ถูกกว่าน้ำมันดีเซล บี7 ในอัตรา 2 บาทต่อลิตร ตั้งแต่วันที่ 1 ตุลาคม 2562 นอกจากนี้ยังได้ประกาศกำหนดลักษณะและคุณภาพไบโอดีเซล (บี ๑๐๐) ที่ใช้เป็นส่วนผสมให้เหลือชนิดเดียว(ประกาศกรมธุรกิจพลังงาน เรื่อง กำหนดลักษณะและคุณภาพของไบโอดีเซลประเภทเมทิลเอสเตอร์ของกรดไขมัน พ.ศ. ๒๕๖๒) (วันที่ ๑ ธันวาคม ๒๕๖๒)

(2) การส่งเสริมการใช้น้ำมันปาล์มดิบในการผลิตกระแสไฟฟ้า

 เพื่อเป็นการสร้างสมดุลตลาดปาล์มน้ำมันในประเทศ กระทรวงพลังงานได้มีการมอบหมายให้ กฟผ. รับซื้อน้ำมันปาล์มดิบ จากพื้นที่แหล่งผลิตสำคัญไปใช้เป็นเชื้อเพลิงผลิตไฟฟ้า ณ โรงไฟฟ้าบางปะกง เพื่อใช้ร่วมกับก๊าซธรรมชาติซึ่งมีประสิทธิภาพสูง โดยได้ดำเนินการรับซื้อน้ำมันปาล์มดิบและนำไปผลิตกระแสไฟฟ้าครบจำนวน 160,000 ตัน และ ได้ขยายเพิ่มอีกจำนวน 200,000 ตัน เริ่มเปิดรับซื้อตามแผนในเดือนพฤษภาคม 2562 ซึ่งได้มีการรับซื้อและส่งไปผลิตไฟฟ้าแล้วจำนวน 66,250 ตัน โดยจะรับซื้อต่อในปี 2563 จนครบ 200,000 ตัน ตามเป้าหมายที่กำหนดไว้

**2) ส่งเสริมการใช้พลังงานแสงอาทิตย์**

**(1) โครงการโซลาร์ภาคประชาชน**

เพื่อให้ภาคประชาชนเข้ามามีส่วนร่วมในฐานะผู้ผลิตและผู้ใช้ไฟฟ้า โดยสามารถผลิตไฟฟ้าใช้เองและขายผลผลิตไฟฟ้าส่วนที่เหลือใช้ในบางเวลาเข้าสู่ระบบได้ เช่น ในช่วงเวลากลางวันสามารถผลิตไฟฟ้าแต่อาจไม่ได้ใช้จึงขายเข้าระบบ ซึ่งถือเป็นส่วนหนึ่งของการบริหารจัดการแผน PDP2018 ที่กำหนดให้รับซื้อไฟฟ้าจากโครงการผลิตไฟฟ้าพลังงานแสงอาทิตย์แบบติดตั้งบนหลังคาที่อยู่อาศัย หรือโครงการโซลาร์ภาคประชาชน จำนวน ปีละ 100 เมกะวัตต์เป็นระยะเวลา 10 ปี ซึ่งเริ่มต้นคณะกรรมการกำกับกิจการพลังงานมีแผนนำร่องรับซื้อไฟฟ้าจากโครงการฯ ในส่วนปี 2562 จำนวนไม่เกิน 100 เมกะวัตต์ ราคารับซื้อไฟฟ้าส่วนเกินในอัตราไม่เกิน 1.68 บาทต่อหน่วย ซึ่งจะเป็นการสร้างรายได้แก่ภาคประชาชนในรูปแบบการออมเงิน

 **(2) โครงการสูบน้ำพลังงานแสงอาทิตย์สู้ภัยแล้ง**

จากปัญหาภัยแล้งที่เกิดขึ้นในหลายพื้นที่ของประเทศไทย ส่งผลกระทบต่อเกษตรกรทำให้ไม่สามารถทำการเพาะปลูกได้ ผลผลิตทางการเกษตรเสียหายและรายได้ลดลง กระทรวงพลังงานจึงมีแนวทางช่วยเหลือโดยสนับสนุนการติดตั้งเทคโนโลยีพลังงานทดแทนระบบสูบน้ำพลังงานแสงอาทิตย์ในการทำการเกษตรเพื่อทดแทนเครื่องสูบน้ำที่ใช้น้ำมันเชื้อเพลิงและมีต้นทุนสูง ซึ่งเป็นระบบที่ช่วยให้เกษตรกรในพื้นที่ห่างไกลได้มีน้ำใช้อย่างสม่ำเสมอ สามารถวางแผนการผลิตได้ ช่วยเพิ่มปริมาณผลผลิตและเพิ่มมูลค่าให้กับสินค้าเกษตร จึงเป็นการสร้าง ฐานความมั่นคงด้านรายได้ให้เกษตรกรอย่างยั่งยืน ซึ่งในปี 2562 ได้ขยายผลการติดตั้งระบบสูบน้ำพลังงานแสงอาทิตย์เพื่อการเกษตร ต่อเนื่องจากปี 2560-2561 ภายใต้โครงการ “ไทยนิยมยั่งยืน” โดยกองทุนเพื่อส่งเสริมการอนุรักษ์พลังงานสนับสนุนงบประมาณ จำนวน 1,236 ระบบ ซึ่งอยู่ระหว่างดำเนินการ

**(3) โครงการติดตั้งระบบผลิตไฟฟ้าพลังงานแสงอาทิตย์สำหรับโรงเรียนและโรงพยาบาลส่งเสริมสุขภาพตำบลในชนบทห่างไกล**

เพื่อลดความเหลื่อมล้ำในการเข้าถึงแหล่งเรียนรู้ด้วยระบบการสื่อสารทางไกลของโรงเรียนและพัฒนาคุณภาพชีวิตของประชาชนในพื้นที่ชนบทห่างไกลที่ไม่มีไฟฟ้าใช้ เนื่องจากโครงสร้างพื้นฐานด้านไฟฟ้า (สายส่ง) เข้าไม่ถึง กระทรวงพลังงานจึงสนับสนุนติดตั้งระบบผลิตไฟฟ้าพลังงานแสงอาทิตย์ในโรงเรียน เพื่อช่วยสร้างโอกาสให้แก่เด็ก ๆ ได้รับความสะดวกด้านการศึกษา เข้าถึงแหล่งเรียนรู้ทางไกลและนวัตกรรมทางการศึกษาที่ทันสมัย ประชาชนได้รับข้อมูลข่าวสารได้มากขึ้น และช่วยให้โรงพยาบาลส่งเสริมสุขภาพตำบลมีความสะดวกในการดูแล/ให้บริการประชาชน จึงช่วยเสริมสร้างคุณภาพชีวิตที่ดีให้กับประชาชนในชนบท

โดยในปี 2562 ได้รับการสนับสนุนงบประมาณ (ปี 2561 เพิ่มเติม) ในการติดตั้งระบบผลิตไฟฟ้าจากพลังงานแสงอาทิตย์สำหรับโรงเรียนในชนบทและโรงพยาบาลส่งเสริมสุขภาพตำบลที่ไม่มีไฟฟ้าใช้ รวมจำนวน 261 ระบบ วงเงิน 921.570 ล้านบาท แยกเป็น โรงเรียนในชนบท จำนวน 214 ระบบ วงเงิน 784.416 ล้านบาท (21 จังหวัด)

โรงพยาบาลส่งเสริมสุขภาพตำบล จำนวน 47 ระบบ วงเงิน 137.154 ล้านบาท (7 จังหวัด) และได้รับงบประมาณ 2561 (เพิ่มเติม รอบ 2) สำหรับโรงเรียนและโรงพยาบาลส่งเสริมสุขภาพตำบลที่มีไฟฟ้าใช้แต่ยังมีปัญหาไฟฟ้าตกหรือดับ รวมจำนวน 483 ระบบ วงเงิน 1,625.129 ล้านบาท แยกเป็น โรงเรียนในชนบท 256 ระบบ วงเงิน 842.116 ล้านบาท (29 จังหวัด) และโรงพยาบาลส่งเสริมสุขภาพตำบล 227 ระบบ วงเงิน 783.013 ล้านบาท (22 จังหวัด) นอกจากนี้ งบประมาณปี 2562 ได้ส่งเสริมโครงการระบบผลิตไฟฟ้าพลังงานแสงอาทิตย์ในโรงเรียนห่างไกล 439 แห่ง และในโรงพยาบาลส่งเสริมสุขภาพตำบลที่ห่างไกล 239 แห่ง

 **3.2 ด้านการอนุรักษ์พลังงาน**

**1) การบังคับใช้เกณฑ์มาตรฐานอาคารด้านพลังงาน**

กระทรวงพลังงานได้ผลักดันการออกหลักเกณฑ์มาตรฐานอาคารด้านพลังงาน (Building Energy Code: BEC) สำหรับอาคารที่จะก่อสร้างใหม่หรือดัดแปลงให้มีการใช้พลังงานอย่างมีประสิทธิภาพ ตั้งแต่ขั้นตอนการออกแบบอาคาร ซึ่งจะส่งผลให้การอนุรักษ์พลังงานในภาพรวมของประเทศมีประสิทธิภาพยิ่งขึ้น โดยได้แก้ไขเพิ่มเติมกฎกระทรวงกำหนดประเภทหรือขนาดของอาคารและมาตรฐาน หลักเกณฑ์ และวิธีการในการออกแบบอาคารเพื่อการอนุรักษ์พลังงาน เพื่อให้สามารถบังคับใช้กฎกระทรวงดังกล่าวให้เป็นกฎกระทรวงตามมาตรา 8 แห่งพระราชบัญญัติควบคุมอาคาร พ.ศ. 2522 เพื่อบังคับใช้กับอาคารที่มีขนาดพื้นที่ตั้งแต่ 2,000 ตารางเมตรขึ้นไป จำนวน 9 ประเภท โดยร่างกฎกระทรวงผ่านการพิจารณาของคณะกรรมการกฤษฎีกาแล้ว และจะเสนอคณะรัฐมนตรีพิจารณาเห็นชอบต่อไป

โดยกฎกระทรวงฯ มีแผนจะประกาศใช้ในปี 2563 ซึ่งได้เตรียมความพร้อมในการสร้างบุคลากรเพื่อรับผิดชอบในการออกใบอนุญาต ตรวจสอบ รับรองแบบอาคาร โดยจัดให้มีการอบรมเพื่อรองรับมาตรการ BEC ทั้งนี้ อาคารก่อสร้างใหม่ตามมาตรฐาน BEC จะสามารถประหยัดพลังงานได้อย่างน้อยร้อยละ 10 เทียบกับอาคารที่ออกแบบทั่วไป

**2) การใช้มาตรฐานประสิทธิภาพพลังงานขั้นสูง (HEPS) และมาตรฐานประสิทธิภาพพลังงานขั้นต่ำ (MEPS)**

 กระทรวงพลังงานได้ส่งเสริมผลิตภัณฑ์ประสิทธิภาพสูง โดยมอบหมายกรมพัฒนาพลังงานทดแทนและอนุรักษ์พลังงาน ดำเนินการออกกฎกระทรวงกำหนดมาตรฐานประสิทธิภาพขั้นสูงสำหรับเครื่องจักรอุปกรณ์และวัสดุเพื่อการอนุรักษ์พลังงาน ซึ่งได้มีการประกาศใช้แล้ว 35 ผลิตภัณฑ์ และนำส่งร่างมาตรฐานประสิทธิภาพพลังงานขั้นต่ำหรือมาตรฐานผลิตภัณฑ์อุตสาหกรรม (มอก.) เฉพาะด้านประสิทธิภาพพลังงานสำหรับเครื่องจักร อุปกรณ์และวัสดุเพื่อการอนุรักษ์พลังงานให้สำนักงานมาตรฐานผลิตภัณฑ์อุตสาหกรรม (สมอ.) และ สมอ.ประกาศใช้ 23 ผลิตภัณฑ์ โดยเป็นมาตรฐานบังคับ 4 ผลิตภัณฑ์ (เครื่องปรับอากาศ ตู้เย็น แบลลาสต์สำหรับหลอดฟลูออเรสเซนซ์ และเครื่องยนต์ดีเซลขนาดเล็กระบายความร้อนด้วยน้ำ) และอยู่ระหว่างการการพิจารณามาตรฐานด้านประสิทธิภาพพลังงานของ สมอ. อีก 25 ผลิตภัณฑ์

 **3) การส่งเสริมเครื่องจักรอุปกรณ์ประสิทธิภาพสูงและวัสดุเพื่อการอนุรักษ์พลังงานโดยการติดฉลาก**

 ในปี 2562 กรมพัฒนาพลังงานทดแทนและอนุรักษ์พลังงานได้เดินหน้าโครงการ “ฉลากประหยัดพลังงานประสิทธิภาพสูง” โดยได้มอบฉลากประหยัดพลังงานประสิทธิภาพสูง 19 ผลิตภัณฑ์ แก่ผู้ประกอบการ 104 ราย จำนวน 286 ยี่ห้อ 2,405 รุ่น จำนวนฉลากรวม 5.3 ล้านใบ ครอบคลุมในอุปกรณ์ที่ใช้งานกลุ่มต่างๆ ทั้งในบ้านอยู่อาศัย โรงงานอุตสาหกรรม อาคาร วัสดุก่อสร้าง รวมถึงอุปกรณ์ทางการเกษตร คิดเป็นศักยภาพประหยัด

พลังงาน 139 ktoe/ปี คิดเป็นมูลค่าผลประหยัด 4,441 ล้านบาทต่อปี ช่วยลดการปล่อยก๊าซเรือนกระจกได้ 0.65 ล้านตันต่อปี

 นอกจากนี้ ได้มีการติดฉลากประหยัดไฟฟ้าเบอร์ ๕ โดยการไฟฟ้าฝ่ายผลิตแห่งประเทศไทย ตั้งแต่ปี 2536-2562 จำนวน 30 ผลิตภัณฑ์ จ่ายฉลากไปแล้ว 359 ล้านใบ ทั้งนี้ ได้พัฒนาจัดทำมาตรฐานการประหยัดพลังงานของเครื่องใช้ไฟฟ้าและผลิตภัณฑ์ที่ติดฉลากประหยัดไฟฟ้าเบอร์ 5 ใหม่ให้สูงขึ้นกว่าเดิม เป็น “ฉลากประหยัดไฟฟ้าเบอร์ 5 ติดดาว” โดยฉลากไฟฟ้าเบอร์ 5 รูปแบบใหม่แบ่งเกณฑ์ระดับประสิทธิภาพพลังงานออกเป็น 4 ระดับ คือ เบอร์ 5 , เบอร์ 5 🟊, เบอร์ 5 🟊🟊 , เบอร์ 5 🟊🟊🟊 โดยจำนวนดาวที่มากขึ้นจะแสดงถึงการประหยัดที่มากขึ้น และ แต่ละระดับสามารถประหยัดค่าไฟฟ้าได้เพิ่มขึ้นเฉลี่ยร้อยละ 5-10 เริ่มใช้ฉลากรูปแบบใหม่ตั้งแต่วันที่ 1 มกราคม 2562 และได้มีการติดฉลากรูปแบบใหม่ 21 ผลิตภัณฑ์

 **4) มาตรการทางการเงินเพื่อส่งเสริมการอนุรักษ์พลังงาน**

กระทรวงพลังงานได้ดำเนินมาตรการสนับสนุนด้านการเงินเพื่อส่งเสริมการอนุรักษ์พลังงานตามแนวทางดำเนินการของแผนอนุรักษ์พลังงาน พ.ศ. 2558-2579 โครงการเงินทุนหมุนเวียนเพื่อการอนุรักษ์พลังงานโดยสถาบันการเงิน ซึ่งให้สิทธิประโยชน์ทางการเงินแก่ผู้ประกอบการ เพื่อจูงใจให้เกิดการลงทุนในโครงการอนุรักษ์หรือเพิ่มประสิทธิภาพการใช้พลังงาน เช่น การปรับเปลี่ยนเครื่องจักรอุปกรณ์ประสิทธิภาพสูงในลักษณะสินเชื่อดอกเบี้ยต่ำ โดยโครงการเงินทุนหมุนเวียนฯ ได้รับงบประมาณจากกองทุนเพื่อส่งเสริมการอนุรักษ์พลังงานในวงเงิน 4,489 ล้านบาท สำหรับปล่อยสินเชื่อระหว่างปี 2559-2562 ผ่านสถาบันการเงินที่เข้าร่วมโครงการ 8 แห่ง ซึ่งได้อนุมัติการปล่อยกู้แล้วเป็นเงิน 4,215,049,428 บาท สามารถประหยัดไฟฟ้า 186,774,482 kWh/ปี และลดก๊าซเรือนกระจก 73,047 tCO2e/ปี